Det mystiske syn er at finde på en mark ved Bælum. Den invaderede busk lyser sølvgrå, når man ser den på afstand, og ved nærmere eftersyn kan man se, de små larver der kravler i spindet. Vi viste billederne til en naturvejleder for at få svar på mysteriet. - Det er et meget specielt syn. Hverken jeg eller mine kollegaer har set det i sådan en grad før det, siger naturvejleder Karin Winther fra Vesthimmerland. Hun fortæller, at busken er angrebet af Spindemøl. De angriber buskene og æder rub og stub. Busken dør ikke af det, men larverne spiser alt, hvad de kan komme til på busken. På et tidspunkt forpupper de sig, og bliver til møl. Så det kan godt være, at borgerne i Bælum kan se frem til at få lidt flere møl end sædvanligt. Naturvejlederen mener, at det gode vejr har givet larverne et boost. - Der er nok ikke så mange, der er gået til, og det gode vejr har også givet fuglene rigeligt andet at spise, så spindemøllene har gode betingelser lige nu, siger Karin Winther. Hvis du skulle have lyst til at se busken med egne øjne, så står den på en mark ved Elmesvinget i Bælum.

Referat:
En busk i et læhegn i Bælum er blevet invaderet af larver og indhyllet i spind.